**Grozījumi likumā „Par Latvijas Banku”**

Izdarīt likumā „Par Latvijas Banku” (Latvijas Republikas Augstākās Padomes un Valdības Ziņotājs, 1992, 22./23.nr.; Latvijas Republikas Saeimas un Ministru Kabineta Ziņotājs, 1997, 15.nr.; 1998, 23.nr.; 1999, 23.nr.; 2000, 13.nr.; 2001, 22.nr.; 2002, 14.nr.; 2006, 1., 14.nr.; 2009, 22.nr.; Latvijas Vēstnesis, 2012, 70.nr.) šādus grozījumus:

1. Aizstāt 2.panta trešajā daļā vārdus „normatīvos aktus un norādījumus atbilstoši Eiropas Kopienas dibināšanas līgumam un Eiropas Centrālo banku sistēmas un Eiropas Centrālās bankas statūtiem” ar vārdiem „tiesību aktus, pamatnostādnes un norādījumus atbilstoši Līgumam par Eiropas Savienības darbību un Eiropas Centrālo banku sistēmas un Eiropas Centrālās bankas Statūtiem (turpmāk – Statūti)”.

2. Izteikt 3. un 4.pantu šādā redakcijā:

„**3.pants.** Latvijas Bankas galvenais mērķis ir saglabāt cenu stabilitāti. Nekaitējot galvenajam mērķim, Latvijas Banka atbalsta vispārējo ekonomikas politiku Eiropas Savienībā atbilstoši Līguma par Eiropas Savienību darbību 127.panta 1.punktam.

Latvijas Banka piedalās Eiropas Centrālo banku sistēmas uzdevumu izpildē atbilstoši Līgumam par Eiropas Savienības darbību un Statūtiem.

**4.pants.** Latvijas Banka, ievērojot Līguma par Eiropas Savienības darbību, Statūtu un šā likuma normas, ir tiesīga:

1) piešķirt un ņemt aizdevumus;

2) pieņemt un izvietot noguldījumus;

3) veikt citus darījumus ar finanšu instrumentiem un dārgmetāliem, kā arī citas darbības finanšu tirgos;

4) atvērt kontus, pieņemt un izpildīt maksājuma rīkojumus un veikt maksājumu rīkojumu tīrvērti (klīringu);

5) emitēt *euro* banknotes un monētas, tās apstrādāt, mainīt, izņemt no apgrozības, kā arī izsniegt un pieņemt tās no kredītiestādēm;

6) noteikt statistisko datu vākšanas, statistikas pārskatu sagatavošanas un iesniegšanas prasības.”

3. 5.pantā:

izteikt panta pirmo daļu šādā redakcijā:

„**5.pants.** Latvijas Banka tur un pārvalda savas ārējās rezerves, ievērojot Statūtu normas.”;

aizstāt panta otrajā daļā vārdus „(zelta) rezerves” ar vārdu „līdzekļus”.

4. Izteikt 7.pantu šādā redakcija:

„**7.pants.** Latvijas Banka sadarbojas ar Eiropas Savienības un ārvalstu centrālajām bankām un citām finanšu institūcijām.

Latvijas Banka var piedalīties starptautiskajās monetārajās institūcijās un iekļaujas tajās, saņemot Eiropas Centrālās bankas piekrišanu. Latvijas Banka var piedalīties citu starptautisko finanšu institūciju darbībā, kas atbilst tās mērķiem un uzdevumiem, ievērojot Līguma par Eiropas Savienības darbību un Statūtu normas.”

5. Izteikt 9.pantu šādā redakcijā:

„**9.pants.** Latvijas Banka līdzdarbojas maksājumu sistēmu raitas darbības veicināšanā atbilstoši Līguma par Eiropas Savienības darbību un Statūtu normām.”

6. Izteikt 13.panta pirmo daļu šādā redakcijā:

„Latvijas Banka, tās prezidents, prezidenta vietnieks un padomes locekļi nelūdz un nepieņem norādījumus no Latvijas un citu Eiropas Savienības dalībvalstu valdībām, Eiropas Savienības institūcijām un citām nacionālajām, ārvalsts vai starptautiskajām institūcijām un to struktūrām, kā arī šajā pantā minētās valdības, institūcijas un to struktūras nav tiesīgas dot norādījumus vai citādā veidā mēģināt ietekmēt Latvijas Bankas prezidentu, prezidenta vietnieku un padomes locekļus saistībā ar viņu amata pienākumu izpildi atbilstoši Līguma par Eiropas Savienības darbību 130.pantam.”

7. Izteikt 15.pantu šādā redakcijā:

„**15.pants.** Latvijas Banka sagatavo finanšu pārskatus atbilstoši tiesību aktiem par grāmatvedību un finanšu pārskatiem Eiropas Centrālo banku sistēmā un Latvijas Bankas padomes noteiktajām prasībām. Finanšu pārskatus apstiprina Latvijas Bankas valde.

Latvijas Bankas padome apstiprina gada pārskatu.”

8. Izslēgt 17.pantu.

9. Aizstāt 18.pantā skaitli un vārdus „25 miljoni latu” ar skaitli un vārdiem „100 miljonu *euro*”.

10. 18.1pantā:

papildināt panta pirmo daļu pēc vārdiem „apstiprinājusi gada pārskatu” ar vārdiem „un pēc iepriekšējos gados uzkrāto zaudējumu segšanas, ja tādi ir,”;

papildināt pantu ar otro daļu šādā redakcijā:

„Latvijas Bankas padome, apstiprinot gada pārskatu, var samazināt šajā pantā minētā maksājuma par valsts kapitāla izmantošanu procentu, ja tas nepieciešams Latvijas Bankas rezerves kapitāla palielināšanai saistībā ar finanšu riskiem, kuriem Latvijas Banka pakļauta tās uzdevumu izpildē. Latvijas Banka par šādu lēmumu nekavējoties informē Saeimu un Latvijas Republikas Finanšu ministriju.”

11. 22.pantā:

papildināt panta trešo daļu pēc vārdiem „jauns padomes loceklis” ar vārdiem „uz sešu gadu pilnvaru laiku.”;

izteikt panta ceturto daļu šādā redakcijā:

„Pirms šā panta trešajā daļā noteiktā termiņa Saeima var atbrīvot Latvijas Bankas prezidentu, viņa vietnieku un padomes locekli no amata tikai, ja:

1) ir saņemts viņa personīgs iesniegums par atkāpšanos no amata;

2) viņš ir izdarījis smagu pārkāpumu Statūtu 14.2.panta izpratnē;

3) ir iestājies cits Statūtu 14.2.pantā atbrīvošanas no amata noteiktais gadījums.”;

papildināt pantu ar piekto un sestodaļu šādā redakcijā:

„Šā panta ceturtās daļas 2.punktā minētajā gadījumā Saeima var lemt par Latvijas Bankas prezidenta, viņa vietnieka un padomes locekļa atbrīvošanu pēc tam,  kad ir stājies spēkā notiesājošs tiesas spriedums.

Latvijas Bankas prezidents Saeimas lēmumu par atbrīvošanu no amata var pārsūdzēt Statūtu 14.2.pantā noteiktajā kārtībā. Latvijas Bankas prezidenta vietnieks un padomes loceklis Saeimas lēmumu par atbrīvošanu no amata var pārsūdzēt tiesā Administratīvā procesa likumā noteiktajā kārtībā.”

12. Izteikt 26.panta pirmo daļu šādā redakcijā:

„**26.pants.** Latvijas Bankas padome Latvijas Bankas vārdā pieņem lēmumus, kas nepieciešami Latvijas Bankas uzdevumu izpildei, tai skaitā piedaloties Eiropas Centrālo banku sistēmas uzdevumu izpildē.”

13. Izteikt 28.panta piekto daļu šādā redakcijā:

„Ja Latvijas Bankas prezidents atbrīvots no amata vai beidzies viņa pilnvaru laiks, līdz jauna Latvijas Bankas prezidenta apstiprināšanai Latvijas Bankas prezidenta pienākumus pilda viņa vietnieks. Latvijas Bankas prezidenta prombūtnes laikā Latvijas Bankas prezidenta pienākumus pilda viņa vietnieks. Latvijas Bankas prezidenta un viņa vietnieka prombūtnes laikā Latvijas Bankas prezidenta pienākumus pilda, tai skaitā vada Latvijas Bankas padomi, Latvijas Bankas prezidenta norīkots Latvijas Bankas padomes loceklis.”

14. Izteikt 34.pantu šādā redakcijā:

„**34.pants.** Latvijas Banka emitē *euro* banknotes atbilstoši Statūtiem, Eiropas Centrālās Bankas tiesību aktiem, pamatnostādnēm un norādījumiem. Latvijas Banka organizē un īsteno *euro* apgrozības monētu un *euro* piemiņas un kolekcijas monētu dizaina izveidi, izgatavošanu un piegādi, kā arī emitē tās, ievērojot Eiropas Centrālās bankas apstiprinātu *euro* monētu emisijas daudzumu un Eiropas Savienības tiesību aktu normas.

Latvijas Banka *euro* banknotes un monētas apstrādā, izņem no apgrozības un aizstāj bojātās naudaszīmes ar derīgām atbilstoši Eiropas Savienības, tai skaitā Eiropas Centrālās bankas tiesību aktiem.

Latvijas Banka, ievērojot Eiropas Savienības tiesību aktus, nosaka prasības *euro* skaidrās naudas apstrādes iekārtām un *euro* banknošu apstrādes kvalitātes prasības, kā arī reģistrācijas un pārskatu iesniegšanas prasības komersantiem, kas nodarbojas ar skaidrās naudas apstrādi un laišanu otrreizējā apgrozībā. Latvijas Banka ir tiesīga aizliegt šajā panta daļā minētajam komersantam veikt skaidrās naudas apstrādi, ja tas neievēro Eiropas Savienības, tai skaitā Eiropas Centrālās bankas, un Latvijas Bankas noteiktās prasības *euro* skaidrās naudas apstrādei.”

15. Izteikt 36.pantu šādā redakcijā:

„**36. pants.** Lai sasniegtu mērķus un izpildītu uzdevumus, Latvijas Bankai ir tiesības pret adekvātu nodrošinājumu veikt kreditēšanas operācijas ar kredītiestādēm un citiem finanšu tirgus dalībniekiem. Latvijas Bankai nav tiesību piešķirt aizdevumus un pirkt parāda vērtspapīrus atbilstoši Līguma par Eiropas Savienību darbību 123.pantam un Statūtu 21.pantam.”

16. Izslēgt 37. pantu.

17. Izteikt 38.pantu šādā redakcijā:

„**38.pants.** Finanšu tirgus dalībnieki, uz kuriem attiecas Eiropas Centrālās bankas noteiktās obligāto rezervju prasības, tur kontā Latvijas Bankā obligātās rezerves atbilstoši Statūtu normām un Eiropas Centrālās bankas noteiktajam apjomam un kārtībai.

Latvijas Banka atbilstoši Statūtiem, Eiropas Centrālās bankas tiesību aktiem, pamatnostādnēm un norādījumiem maksā finanšu tirgus dalībniekiem maksu par obligāto rezervju turēšanu kontā Latvijas Bankā, seko obligāto rezervju prasību izpildei un īsteno pasākumus, kas nepieciešami obligāto rezervju prasību izpildes nodrošināšanai, tai skaitā piedalās sodu piemērošanas procedūrās.”

18. Izteikt V nodaļas nosaukumu šādā redakcijā:

„**STATISTIKA UN ANALĪTISKIE UZDEVUMI**”.

19. Izteikt 39., 40. un 41.pantu šādā redakcijā:

„**39.pants.** Latvijas Banka vāc, glabā un apstrādā statistiskos datus, kā arī veic statistikas izstrādi, apkopošanu, analīzi un izplatīšanu, lai nodrošinātu Latvijas Bankas uzdevumu izpildi, tai skaitā atbalstītu Eiropas Centrālās bankas darbību Eiropas Centrālo banku sistēmas uzdevumu izpildei nepieciešamās statistikas apkopošanā atbilstoši Eiropas Savienības Padomes un Eiropas Centrālās bankas tiesību aktu prasībām.

Latvijas Banka nosaka statistikas pārskatu sagatavošanas un iesniegšanas kārtību, iesniegšanas termiņu, kā arī personas, kam ir pienākums iesniegt statistikas pārskatus, monetārajai un finanšu statistikai, banknošu statistikai, maksājumu un maksājumu sistēmu statistikai, finanšu stabilitātes statistikai, maksājumu bilances un starptautisko investīciju bilances statistikai, kā arī citai statistikai, kas nepieciešama šā panta pirmajā daļā minēto uzdevumu izpildes nodrošināšanai.

**40.pants.** Latvijas Banka izplata statistisko informāciju tādā veidā, kas neļauj tieši vai netieši identificēt statistikas pārskatu iesniegušo personu (konfidenciālu statistisko informāciju).

Latvijas Bankai, ievērojot Eiropas Savienības Padomes un Eiropas Centrālās bankas tiesību aktu prasības, ir tiesības apmainīties ar konfidenciālu statistisko informāciju, ar šādām iestādēm:

1) Eiropas Centrālo banku un Eiropas Savienības dalībvalstu centrālajām bankām, ja šāda informācija nepieciešama Eiropas Centrālo banku sistēmas uzdevumu izpildei;

2) Eiropas Sistēmisko risku kolēģiju, ja šāda informācija nepieciešama tās uzdevumu izpildei un ir saņemts pamatots pieprasījums;

3) Finanšu un kapitāla tirgus komisiju, ja šāda informācija nepieciešama Latvijas Bankas, Eiropas Centrālo banku sistēmas vai Finanšu un kapitāla tirgus komisijas uzdevumu izpildei;

4) Latvijas Republikas Centrālo statistikas pārvaldi un Eiropas Savienības dalībvalstu centrālajām statistikas iestādēm, ja šāda informācija nepieciešama Eiropas Centrālo banku sistēmas vai Eiropas Savienības Statistikas biroja *Eurostat* kompetencē esošās Eiropas statistikas sagatavošanai, ievērojot Eiropas Centrālo banku sistēmas un Eiropas Savienības Statistikas biroja *Eurostat* prasības konfidenciālas statistiskās informācijas apmaiņai.

**41.pants.** Atbilstoši Līguma par Eiropas Savienības darbību 127.panta 5.punktam un Statūtu 3.3.pantam Latvijas Banka palīdz kompetentām iestādēm sekmīgi īstenot politiku, kas attiecas uz kredītiestāžu konsultatīvu uzraudzību un finanšu sistēmas stabilitāti.

Lai sasniegtu mērķus un izpildītu uzdevumus, Latvijas Banka pēta un analizē finanšu tirgus un tautsaimniecības attīstību Latvijā, citās Eiropas Savienības dalībvalstīs un ārvalstīs.”

20. Izteikt 43.panta otro daļu šādā redakcijā:

„Latvijas Bankas gada finanšu pārskatu revīziju veic Eiropas Centrālās bankas padomes ieteikti un Eiropas Savienības Padomes apstiprināti neatkarīgi ārējie revidenti. Neierobežojot šajā pantā minēto neatkarīgo ārējo revidentu veikto revīziju un ievērojot šā likuma 13.pantu, Valsts kontrole Latvijas Bankā veic likumības un lietderības revīzijas, izņemot Eiropas Centrālo banku sistēmas uzdevumu revīzijas.”

21. Papildināt likumu ar pārejas noteikumiem šādā redakcijā:

„Pārejas noteikumi

1. Lai nodrošinātu Latvijas Bankas tiesisko integrāciju Eurosistēmā, grozījumi šā likuma 3., 4., 5., 7., 9., 15., 18., 18.¹, 26., 34., 38., 39., 40. un 43.pantā stājas spēkā datumā, ar kuru Eiropas Savienības Padome saskaņā ar Līguma par Eiropas Savienības darbību 140.panta 2.punktu Latvijas Republikai atceļ izņēmuma statusu.

2. Triju darbadienu laikā pēc datuma, ar kuru Eiropas Savienības Padome saskaņā ar Līguma par Eiropas Savienības darbību 140.panta 2.punktu Latvijas Republikai atceļ izņēmuma statusu, Latvijas Banka daļu rezerves kapitāla ieskaita pamatkapitālā, palielinot to līdz šā likuma 18.panta pirmajā daļā noteiktajam apmēram.”

Finanšu ministrs A. Vilks

31.10.2012. 11:37

1610

I.Jermacāne

67095429, Ilga.Jermacane@fm.gov.lv